ส่วนที่ 1

ข้อมูลสรุป (Executive Summary)

บริษัท ไออาร์พีซี จำกัด (มหาชน) (IRPC) (เดิมชื่อ บริษัท อุตสาหกรรมปิโตรเคมีกัลไทย จำกัด
(มหาชน)) (TPI) บริษัทฯ และบริษัทในเครือประกอบธุรกิจอุตสาหกรรมปิโตรเคมีครบวงจร
โดยเริ่มผลิตเม็ดพลาสติกในปี 2525
และได้ขยายการดำเนินธุรกิจเพิ่มขึ้นในอุตสาหกรรมปิโตรเคมีขั้นต่างๆ
จนสามารถผลิตผลิตภัณฑ์ปิโตรเคมีครบวงจรในปี 2543

บริษัทฯ และบริษัทย่อย เป็นผู้ผลิตและจำหน่ายผลิตภัณฑ์น้ำมันและผลิตภัณฑ์ปิโตรเคมี
โดยแบ่งผลิตภัณฑ์เป็น 2 กลุ่มใหญ่ คือ

1.  ผลิตภัณฑ์ปิโตรเคมี ได้แก่ โอเลฟินส์ อะโรเมติกส์
    ซึ่งเป็นวัตถุดิบในการผลิตเม็ดพลาสติกชนิดต่างๆ ได้แก่ HDPE, PP, ABS, SAN, EPS, PS
    เพื่อจำหน่ายให้ผู้ประกอบการในอุตสาหกรรมพลาสติกขั้นต่อเนื่องนำไปเป็นวัตถุดิบเพื่อผลิตเป็นผลิตภัณฑ์พลาสติกสำเร็จรูปชนิดต่างๆ

2.  ผลิตภัณฑ์น้ำมัน ได้แก่ น้ำมันเชื้อเพลิงชนิดต่างๆ, ลองเลสซิดิว, แนฟทา, น้ำมันหล่อลื่น,
    และยางมะตอย เป็นต้น

บริษัทฯ และบริษัทในเครือไออาร์พีซีมีพนักงานประมาณ 7,155 คน
มีโรงกลั่นน้ำมันกำลังการกลั่นรวม 215,000 บาร์เรลต่อวัน
และโรงงานผลิตผลิตภัณพ์ปิโตรเคมีครบวงจรตั้งอยู่ที่จังหวัดระยอง
รวมถึงสาธารณูปโภคที่ใช้ในการสนับสนุนการดำเนินงานของบริษัทฯ เช่น ท่าเรือน้ำลึก คลังน้ำมัน
โรงไฟฟ้า ทำให้บริษัทฯ ได้เปรียบด้านการบริหารจัดการและสามารถประหยัดต้นทุนโดยขนาด
(Economy of Scales) เช่น ค่าขนส่งวัตถุดิบ เป็นต้น

ผลการดำเนินงานตามงบการเงินรวมปี 2549 บริษัทฯ มีรายได้รวม 209,452 ล้านบาท
เพิ่มขึ้นจากปี 2548 ร้อยละ 1.5 โดยมีรายได้จากการขาย 205,360 ล้านบาท เพิ่มขึ้นจากปี
2548 จำนวน 18,228 ล้านบาท หรือเพิ่มขึ้นร้อยละ 9.7 เนื่องจากราคาขายผลิตภัณฑ์เพิ่มสูงขึ้น ปี
2549 บริษัทฯ มีกำไรสุทธิจำนวน 6,823 ล้านบาท ลดลงจากปีก่อน 55,087 ล้านบาท
หรือลดลงมากถึงร้อยละ 89 เนื่องจากกำไรในปี 2548
เป็นผลจากการดำเนินการตามแผนฟื้นฟูกิจการ คือ กำไรจากการขายเงินลงทุนในบมจ.ทีพีไอโพลีน
จำนวน 18,207 ล้านบาท และกำไรจากการปรับโครงสร้างหนี้จำนวน 35,559 ล้านบาท
รวมถึงระหว่างเดือนพฤศจิกายน – ธันวาคม 2549 บริษัทฯ
ปิดซ่อมบำรุงโรงงานตามแผนที่วางไว้ประมาณ 40 วัน
มีผลให้กำลังการผลิตโดยเฉลี่ยของโรงกลั่นน้ำมันลดลงเหลือ 170,000 บาร์เรลต่อวัน
หรือใช้กำลังการผลิต ร้อยละ 79

ในไตรมาส 4 ปี 2549 บริษัทฯ ได้เปลี่ยนแปลงนโยบายการบัญชีเกี่ยวกับที่ดิน
อาคารและอุปกรณ์จากราคาที่ตีใหม่เป็นราคาทุน
เพื่อให้สอดคล้องตามนโยบายการบัญชีของบริษัทในเครือ ปตท. ซึ่งเป็นผู้ถือหุ้นใหญ่
และได้ปรับปรุงย้อนหลังงบการเงินปี 2548 เพื่อให้สามารถเปรียบเทียบกัน งบดุล ณ สิ้นปี 2549
หลังจากเปลี่ยนแปลงนโยบายบัญชี บริษัทฯ และบริษัทย่อยมีสินทรัพย์รวม 128,098 ล้านบาท
ลดลงจากปี 2548 เล็กน้อยหรือลดลงร้อยละ 0.1 โดยรายการที่ดิน อาคารและอุปกรณ์สุทธิในปี
2549 และ 2548 มีจำนวน 61,388 ล้านบาท และ 63,601 ล้านบาท ตามลำดับ

เมื่อวันที่ 26 เมษายน 2549 ศาลล้มละลายกลางมีคำสั่งยกเลิกการฟื้นฟูกิจการบริษัทฯ
และบริษัทย่อย 6 แห่ง และได้จัดประชุมสามัญผู้ถือหุ้นตามคำสั่งศาลล้มละลายกลาง
เพื่อแต่งตั้งกรรมการเพิ่มเติมแทนกรรมการที่ลาออกและเสียชีวิตในวันที่ 27 เมษายน 2549
ต่อมาบริษัทฯ ใช้สิทธิผู้ถือหุ้นรายใหญ่จัดการประชุมผู้ถือหุ้นบริษัทย่อย 5 บริษัท
เพื่อเปลี่ยนแปลงกรรมการและอำนาจหน้าที่กรรมการ ประกอบด้วย บริษัท น้ำมันทีพีไอ จำกัด,
บริษัทไทย เอ บี เอส จำกัด, บริษัท ผลิตไฟฟ้าทีพีไอ จำกัด, บริษัท อุตสาหกรรมโพลียูรีเทนไทย
จำกัด และ บริษัท ทีพีไอ โพลีออล จำกัด เมื่อวันที่ 8 กรกฎาคม 2549
โดยจดทะเบียนการเปลี่ยนแปลงกรรมการดังกล่าวแล้ว เมื่อวันที่ 11 สิงหาคม 2549

บริษัทฯ ได้ชำระคืนหนี้ตามแผนปรับโครงสร้างหนี้ทางการเงิน จำนวนรวมเทียบเท่า 965
ล้านเหรียญสหรัฐ เมื่อวันที่ 29 กันยายน 2549 โดยกู้เงินระยะสั้น (Bridge Loan)
จำนวนเทียบเท่า 805 ล้านเหรียญสหรัฐ รวมกับกระแสเงินสดจากการดำเนินงานของบริษัทฯ
จำนวนเทียบเท่า 160 ล้านเหรียญสหรัฐ